CELEX: 52017PC0079
Language: fi
Date: 2017-02-23
Title: Ehdotus NEUVOSTON ASETUS Neumin käytävän kautta kuljetettavien unionitavaroiden saapumisen ja poistumisen yleisilmoituksia koskevasta vaatimuksesta luopumisesta 13 päivänä toukokuuta 2013 annetun neuvoston asetuksen (EU) N:o 479/2013 muuttamisesta

EUROOPAN KOMISSIO
            Bryssel 23.2.2017
            COM(2017) 79 final
            2017/0030(NLE)
            Ehdotus
            NEUVOSTON ASETUS
            Neumin käytävän kautta kuljetettavien unionitavaroiden saapumisen ja poistumisen yleisilmoituksia koskevasta vaatimuksesta luopumisesta 13 päivänä toukokuuta 2013 annetun neuvoston asetuksen (EU) N:o 479/2013 muuttamisesta
            
               
         
         
            
               PERUSTELUT
            
            
            
               1.EHDOTUKSEN TAUSTA
            
            
               Neumin käytävä on kohta, jossa Bosnia ja Hertsegovinan alue ulottuu Adrianmeren rannikolle ja joka näin ollen eristää Dubrovnikin alueen muusta Kroatian alueesta.
            
            
               •Ehdotuksen perustelut ja tavoitteet
            
            
               Neum-asetuksen 3 artiklassa myönnetään tietyin edellytyksin poikkeus, joka koskee vaatimusta antaa poistumisen tai saapumisen yleisilmoitus Neumin käytävän kautta kuljetettavista lähetyksistä. Poikkeus voidaan myöntää, jos kunkin lähetyksen kokonaisarvo on enintään 10 000 euroa (4 artiklan a alakohta) ja jos muut 4 artiklan b alakohdassa säädetyt edellytykset täyttyvät. Näin ollen Neum-asetus poikkeaa tietyistä yhteisön tullikoodeksista annetun neuvoston asetuksen (ETY) N:o 2913/92 ja yhteisön tullikoodeksin soveltamista koskevista säännöksistä annetun neuvoston asetuksen (ETY) N:o 2454/93 eräistä säännöksistä.
            
            
               Neuvoston asetus (ETY) N:o 2913/92 korvattiin 1. toukokuuta 2016 unionin tullikoodeksista annetulla Euroopan parlamentin ja neuvoston asetuksella (EU) N:o 952/2013. 
            
            
               Asetuksen (ETY) N:o 2913/92 soveltamista koskevista säännöksistä annettu komission asetus (ETY) N:o 2454/93 
            
            
               kumottiin komission täytäntöönpanoasetuksella (EU) 2016/481; 
            
            
               korvattiin tämän jälkeen seuraavilla asetuksilla: 
            
            
               komission delegoitu asetus (EU) 2015/2446, annettu 28 päivänä heinäkuuta 2015, Euroopan parlamentin ja neuvoston asetuksen (EU) N:o 952/2013 täydentämisestä tiettyjä unionin tullikoodeksin säännöksiä koskevien yksityiskohtaisten sääntöjen osalta; ja
            
            
               komission täytäntöönpanoasetus (EU) 2015/2447, annettu 24 päivänä marraskuuta 2015, unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä.
            
            
               •Yhdenmukaisuus muiden alaa koskevien politiikkojen säännösten kanssa
            
            
               Neum-asetuksen 3 artiklan soveltamisala, mukaan lukien 10 000 euron raja-arvo, sisältyy nyt komission delegoidun asetuksen 126 artiklaan, jossa poikkeuksen alainen raja-arvo on korotettu 15 000 euroon.
            
            
               Komissio katsoo, että Neum-asetusta olisi muutettava poikkeuksen soveltamisalan yhdenmukaistamiseksi komission delegoidun asetuksen 126 artiklassa säädetyn raja-arvon (15 000 euroa) kanssa. Lisäksi Neum-asetuksessa olevat molemmat oikeudelliset viitteet ja siinä käytetty terminologia olisi yhdenmukaistettava UTK:n oikeudellisen kehyksen kanssa.
            
            
               Neumin asetuksen 6 artiklan mukaisesti Kroatian tasavalta on sitoutunut valvomaan tilannetta ja ilmoittamaan komissiolle mahdollisista havaituista sääntöjenvastaisuuksista ja niiden korjaamiseksi toteutetuista toimenpiteistä viimeistään 1. maaliskuuta 2014. 
            
            
               Neum-asetuksen 7 artiklan mukaisesti komissio laatii kahden vuoden kuluessa sen voimaantulosta neuvostolle kertomuksen, jossa arvioidaan Neum-asetuksen soveltamista. Komissio antoi 11. marraskuuta 2015 neuvostolle kyseisen kertomuksen, jossa se toteaa, että ”Neumin asetuksen soveltamistaso on hyväksyttävä eikä asetuksen suspendoimiselle tai kumoamiselle ole syytä”.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
         
         
            
               
                  Tällä asetuksella muutetaan 13. toukokuuta 2013 annettua neuvoston asetusta (EU) N:o 479/2013, jäljempänä 'Neum-asetus', joka annettiin Kroatian tasavallan liittymisehtoja koskevan asiakirjan, jäljempänä ’liittymisasiakirja’, 43 artiklan perusteella. Liittymisasiakirjassa määrätään, että neuvosto määrittelee komission ehdotuksesta edellytykset, joilla saapumisen tai poistumisen yleisilmoitusta koskevasta vaatimuksesta voidaan luopua sellaisten unionitavaroiden osalta, jotka kuljetetaan Neumin käytävän kautta. Sen vuoksi liittymisasiakirjan 43 artikla on oikea oikeusperusta.
               
            
            
               2017/0030 (NLE)
            
            
               Ehdotus
            
            
               NEUVOSTON ASETUS
            
            
               Neumin käytävän kautta kuljetettavien unionitavaroiden saapumisen ja poistumisen yleisilmoituksia koskevasta vaatimuksesta luopumisesta 13 päivänä toukokuuta 2013 annetun neuvoston asetuksen (EU) N:o 479/2013 muuttamisesta
            
            
               EUROOPAN UNIONIN NEUVOSTO, joka
            
            
               ottaa huomioon sopimuksen Euroopan unionin toiminnasta, 
            
            
               ottaa huomioon sopimuksen Kroatian tasavallan liittymisestä Euroopan unioniin,
            
            
               ottaa huomioon Kroatian liittymisehtoja koskevan asiakirjan ja erityisesti sen 43 artiklan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Neuvoston asetuksen (EU) N:o 479/2013 4 artiklan a alakohdassa säädetään poikkeuksesta, joka koskee vaatimusta antaa saapumisen ja poistumisen yleisilmoitukset Neumin käytävän kautta kuljetettavista unionitavaroista, kun unionitavaroita sisältävien lähetysten kokonaisarvo on enintään 10 000 euroa ja unionitavaroiden mukana on mainitun asetuksen 4 artiklan b alakohdassa säädetyt edellytykset täyttävät kauppalaskut tai kuljetusasiakirjat. 
            
            
               (2)Kyseinen 10 000 euron raja-arvo vastaa komission asetuksen (ETY) N:o 2454/93
                  1
                317 artiklan 4 kohdassa säädettyä raja-arvoa, jonka alittuessa tavaroiden mukana oleva kauppalasku tai kuljetusasiakirja on riittävä todiste tulliviranomaisille siitä, että tavaroilla voidaan katsoa olevan unionitavaran aseman. Jos nämä edellytykset täyttyvät, tulliviranomaisen tekemää vahvistusmerkintää ei vaadita.
            
            
               (3)Neuvoston asetuksessa (ETY) N:o 2913/93
                  2
                säädetty yhteisön tullikoodeksi korvattiin 1 päivänä toukokuuta 2016 Euroopan parlamentin ja neuvoston asetuksessa (EU) N:o 952/2013
                  3
                säädetyllä unionin tullikoodeksilla. Tämän seurauksena asetuksen (ETY) N:o 2454/93 säännökset korvattiin komission delegoidun asetuksen (EU) 2015/2446
                  4
                ja komission täytäntöönpanoasetuksen (EU) 2015/2447
                  5
                säännöksillä.
            
            
               (4)Asetuksen (ETY) N:o 2454/93 317 artiklan 4 kohdan kohdetta käsitellään nyt delegoidun asetuksen (EU) 2015/2446 126 artiklan 1 kohdassa. Siinä säädetään raja-arvoksi 15 000 euroa, jonka alittuessa unionitavaran asema katsotaan todistetuksi kauppalaskulla tai kuljetusasiakirjalla ilman toimivaltaisten tulliviranomaisten tekemää vahvistusmerkintää.
            
            
               (5)Sen vuoksi on unionin tullilainsäädännön yhdenmukaisen soveltamisen varmistamiseksi aiheellista yhdenmukaistaa asetuksen (EU) N:o 479/2013 4 artiklan a alakohdassa säädetty poikkeus delegoidun asetuksen (EU) 2015/2446 126 artiklassa säädetyn poikkeuksen kanssa.
            
            
               (6)Lisäksi olisi oikeusvarmuuden ja oikeudellisen selkeyden vuoksi korvattava asetuksen (EU) N:o 479/2013 4 artiklassa olevat oikeudelliset viitteet asetukseen (ETY) N:o 2913/92 ja asetukseen (ETY) N:o 2454/93 asianmukaisilla viitteillä unionin tullikoodeksiin ja delegoituun asetukseen (EU) 2015/2446.
            
            
               (7)Sen vuoksi on aiheellista muuttaa asetusta (EY) N:o 479/2013,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
         
         
            
               Muutetaan asetus (EU) N:o 479/2013 seuraavasti:
            
            
               1.
                     Korvataan 2 artiklan 1 kohta seuraavasti:
            
            
               ”1) ’unionitavaroilla’ asetuksen (EU) N:o 952/2013 5 artiklan 23 kohdassa määriteltyjä tavaroita;”
            
            
               2.
                     Muutetaan 4 artikla seuraavasti:
            
            
               a)korvataan a alakohta seuraavasti:
            
            
               ”a)Neumin käytävän kautta kuljetettavia unionitavaroita sisältävän kunkin lähetyksen kokonaisarvo ei ylitä 15 000:ta euroa tai vastaavaa määrää paikallisena valuuttana;”
            
            
               b)korvataan b alakohdan i alakohta seuraavasti:
            
            
               ”i)joissa ilmoitetaan vähintään jollakin asetuksen (EU) 2015/2446 126 artiklassa luetellulla tavalla annetut todisteet.”.
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  Komission asetus (ETY) N:o 2454/93, annettu 2 päivänä heinäkuuta 1993, tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä (EYVL L 253, 11.10.1993, s. 1).
               
               
                  
                     (2)
                  Neuvoston asetus (ETY) N:o 2913/92, annettu 12 päivänä lokakuuta 1992, yhteisön tullikoodeksista (EYVL L 302, 19.10.1992, s. 1).
               
               
                  
                     (3)
                  Euroopan parlamentin ja neuvoston asetus (EU) N:o 952/2013, annettu 9 päivänä lokakuuta 2013, unionin tullikoodeksista (EUVL L 269, 10.10.2013, s. 1).
               
               
                  
                     (4)
                  Komission delegoitu asetus (EU) 2015/2446, annettu 28 päivänä heinäkuuta 2015, Euroopan parlamentin ja neuvoston asetuksen (EU) N:o 952/2013 täydentämisestä tiettyjä unionin tullikoodeksin säännöksiä koskevien yksityiskohtaisten sääntöjen osalta (EUVL L 343, 29.12.2015, s. 1).
               
               
                  
                     (5)
                  Komission täytäntöönpanoasetus (EU) 2015/2447, annettu 24 päivänä marraskuuta 2015, unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä (EUVL L 343, 29.12.2015, s. 558).